**Záró élménybeszámoló**

Név: Konkoly Sándor

Szak, évfolyam: PTE TTK FDI, II.

Tanév: 2024/2025

Célország, város: Spanyolország, El Hornillo

Fogadó intézmény: Arteria Sociocultural Asociación ONG

A PANNÓNIA Ösztöndíjprogramról a PTE honlapján értesültem először, majd egy tájékoztató előadáson vettem részt, melyet a hallgatóság számára hirdetett meg az egyetem mobilitási irodája. Örömmel értesültem róla, hogy nem csak a graduális képzésben lévő egyetemisták, hanem PhD hallgatók is jelentkezhetnek mobilitási programokra. Előnyösnek tartottam továbbá, hogy nem csupán különböző tanulmányi képzésekre, hanem konferenciákra, tanulmányutakra, szakmai gyakorlatokra is lehet jelentkezni. Utóbbit különösen fontosnak érzem, hiszen az elméleti képzésre fókuszáló felsőoktatásban mindig kevés idő, pénz és lehetőség adódik a gyakorlati tevékenységen alapuló ismeretszerzésre. Biztos voltam benne, hogy sikeres pályázat esetén rengeteg új élményt, tapasztalatot és szakmai tudást kapok majd, és persze még alaposabban megismerhetek egy ismerős, de tőlünk mégiscsak eltérő „mediterrán” kultúrát. Nehézségekkel kevésbé számoltam és nem is nagyon tudnék említeni olyan eseményt, ami komoly kihívás elé állított volna az út szervezése, a kint tartózkodás, vagy a hazautazás során. A szállás kiválasztása és lefoglalása sem okozott gondot, mivel a fogadó szervezetem tagjai között magyar származású munkatársak is vannak, akik ebben, és minden más felmerülni látszó probléma kapcsán készségesen segítettek. A szállásért havi 400 eurót fizettem, amely összehasonlítva a jelenlegi és máshol is tapasztalt turistaárakkal, még mindig meglehetősen kedvezőnek mondható. Az utazást repülővel és autóbusszal oldottam meg, a helyi közlekedésben a kerékpárt választottam. Utóbbit mindenkinek ajánlom, hiszen a jól kiépített kerékpárutakon környezetbarát módon gyorsan, költséghatékonyan, szervezetünket fitten tartva juthatunk el bárhova, akár városi forgalomban, akár vidéki, természetközeli környezetben használjuk bringánkat. A kényelmesebbeknek pedig ott van az elektromos roller. Érdemes a megérkezést követően kisebb kerékpár üzleteket felkeresni, ahol igen kedvező áron vásárolhatunk akár használt kerékpárt is, amit szerencsés esetben a mobilitási időszak végén vissza is vásárolnak tőlünk. Ezt a jelenséget nálunk is megfigyelhetjük a város kerékpár útjain, ahol leggyakrabban a PTE-n tanuló német-alföldi hallgatók reggeli és tanítás utáni „kerékpár-karavánjaival” találkozhatunk. A helyi közlekedésben ezen felül a gyűjtőjegyes használatú helyijáratos autóbusz közlekedést javaslom, ehhez kapcsolódóan pedig a nemzetközi diákigazolvány kiváltását. Utóbbival számos kedvezményt kaphatunk egyes utazási, kulturális, gasztronómiai, oktatási vagy turisztikai rendezvény, program, esemény látogatása, vagy akár ifjúsági szállás igénybevétele során. Országonként változik, hogy hol, mikor és milyen esetben fogadják el, illetve mekkora kedvezményt biztosít. (Általában 10-20% az engedmény, de múzeumok, kiállítások látogatásakor akár 50% is lehet, mindig érdemes rákérdezni, illetve a kedvezményre jogosító logót figyelni az üzletekben.) A megélhetési költségek tervezésénél érdemes figyelembe venni, hogy váratlan kiadások mindig előfordulhatnak, és Murphy törvényei szerint mindig elő is fordulnak, ezért képezzünk tartalékot. Ahol lehet, fizessünk digitálisan, de a bankkártya mellett mindig legyen nálunk elegendő készpénz is. Nálam gyakran előfordult, hogy bankkártyás vásárlásnál még a kisebb, falusi boltokban is kértek elektronikus aláírást. Legkésőbb a mobilitási időszak vége felé szerintem mindenkinek nyilvánvalóvá válik, hogy az ösztöndíj összege valóban nem fedezi az összes költséget. A spanyolországi élelmiszerboltok árai amúgy hasonlóak a hazaiakhoz, annyi különbséggel hogy ott jobb az ár-érték arány, vagyis érzékelhetően jobb minőségű élelmiszereket kapunk hasonló árkategóriában. Az éttermek kicsit drágábbak, de a legtöbb helyen menüt is rendelhetünk – helytől és étteremtől függően – átlagosan 10 euróért. A kinti boltokban, üzletekben nagyon sok akcióval találkoztam, ami az élelmiszerekre, büfékre, kisboltokra is igaz, bár ott nem a közeli lejárt szavatosság, vagy a gyengébb minőség okán terjedt el, hanem elsősorban marketing célból alkalmazzák. Tejfölt, mákot, túrót és az itthon megszokott paprikakrémeket ne keressük a boltokban, vásárolni a mindig bőséges választékot kínáló nagyobb szupermarketekben (Mercadona, HyperDino) a legkifizetődőbb. Érdemes felkeresni a helyi fiatalok körében népszerű Tapas-bárokat, melyek az éjszakai élet „gasztronómiai szimbólumaként” terjedtek el, és a szórakozónegyedekben (is) mindenhol megtaláljuk őket. A számomra is kedveltté vált Sangría a spanyolok ikonikus bora, melyet mindenképp ajánlott megkóstolni, mivel könnyű, gyümölcsös aromájú, ezért étkezésekhez is bátran fogyaszthatjuk. A tenger gyümölcseit ugyancsak érdemes helyben kipróbálni, finomak, ám kint nem olyan drágák, mint itthon, és akár éttermi menüként is sokfelé kínálják őket. Leginkább a spanyolok nemzeti eledelét, a paellát szokták efféle tengeri herkentyűkkel elkészíteni, ami úgyszintén könnyen megszerethető és szerintem nagyon finom, laktató étel; nem kérdés, hogy szinte minden étterem kínálatában megtaláljuk – a helyi specialitások szerint elkészítve. Általános benyomásként elmondható, hogy számomra nagyon pozitív volt a spanyol emberek mentalitása, életszemlélete, a híres „mañana érzés”. A közvetlen, barátságos, segítőkész hozzáállást minden élethelyzetben és minden társadalmi csoporttal való interakció során megtapasztalhattam, bizalmatlansággal, magyaros irigységgel, közömbös, cinikus vagy negatív hozzáállással sehol sem találkoztam. Az amúgy egyébként bőségesnek ígérkező szórakozási lehetőségek lázas kutatása helyett – amelyre a szívesen vállalt, de fárasztó terepmunka után már amúgy sem nagyon lett volna energiám – inkább a helyi kultúra minél alaposabb megismerésére törekedtem szabadidőmben. Ez nem csak múzeumok, könyvtárak, levéltárak, vagy kulturális programok látogatását jelenti, hanem a hagyományos rendezvényeken, ünnepeken való részvételt. Sokat utaztam és rendszeresen jártam helyi piacokra, vásárokba, tradicionális és vallási ünnepekre, melyek a társadalom többségének mindennapi életét észrevétlenül, de mélyen átszövi. Érdekes kettősség Spanyolországban a konzervatív hagyományokon alapuló mély vallásosság és az LMBTQ+ mozgalmakat is nyíltan felvállaló liberális életszemlélet. Jól látszik azonban, hogy az egyre erősödő migráció, mint ahogy Nyugat-Európa jelentős részén, úgy a szélsőségesen szabadelvű, mindenkit befogadó Spanyolországban is egyre inkább érezteti hatását; lassan, de biztosan itt is átalakítja a szokásokat, a hagyományokat, a jellegzetes hangulatot, de még a tradicionális városképet is. A nagyvárosokban, zsúfolt tengerpartokon és egyéb, turisztikailag frekventált területeken ez a torzító hatás markánsabban jelentkezik, a kicsit zártabb rurális térségekben még kevésbé érzékelhető. Ez a megfigyelés vagy tapasztalat azonban már kutatási témám irányába mutat, hiszen a különböző népcsoportok letelepedését meghatározó természeti környezet vizsgálata saját kutatómunkám részét képezi. Szakmai gyakorlatom során a mediterrán klíma időszakos vízfolyásait, valamint a közlekedési pályákat is meghatározó folyó- és állóvízhálózat társadalmi és gazdasági folyamatokra gyakorolt hatásmechanizmusát vizsgáltam. Kutatási területemen a Barranco de la Data és Barranco Hondo de Abajo völgyrendszerek mentén kialakult település- és úthálózatot, illetve a hozzá kapcsolódó teraszos földművelés kialakulását, a helyi és helyzeti energiák szerepét tanulmányoztam. A terepi munkám eredményeit fel tudom használni saját kutatómunkámban, és összehasonlító vizsgálatokat végezhetek a Duna-menti területek magas-ártéri szintjein és teraszperemein kialakult hazai település- és úthálózati struktúrákkal. Összességében elmondhatom, hogy igen pozitívan értékelem a gyakorlati időszakot, hiszen újabb ismeretekre, szakmai tapasztalatokra tehettem szert, számomra ismeretlen tájakat fedezhettem fel, szélesedett a látóköröm és új barátokat is szereztem. Igazi élmény volt részt venni a mobilitási programban, mindenkit arra bíztatok hát, hogy éljen ezzel a kiváló lehetőséggel, és válasszon egy szimpatikus országot és intézményt, majd minél előbb adja be pályázatát!

Néhány fotó













